รายงานพิเศษ  ชาวบ้านนากวาง จังหวัดอุตรดิตถ์ สร้างสะพานประสานใจ เป็นแหล่งท่องเที่ยวแห่งใหม่
ชาวบ้านนากวาง อำเภอน้ำปาด จังหวัดอุตรดิตถ์ ร่วมกันสร้างสะพานประสานใจ เป็นแหล่งท่องเที่ยวแห่งใหม่ ภายใต้โครงการชุมชนท่องเที่ยว OTOP นวัตวิถี 
 
สะพานไม้ไผ่กว่า 200 เมตร ที่ทอดยาวสู่ทุ่งข้าวเขียวขจีเกือบสุดสายตา จุดไฮไลท์ที่ใครมาเที่ยว บ้านนากวาง ตำบลบ้านฝาย อำเภอน้ำปาด จังหวัดอุตรดิตถ์ พลาดไม่ได้จะต้องเช็คอิน โดยนายเปรียญ อินทรวรรณ ผู้ใหญ่บ้านนากวาง เล่าที่มาให้ฟังว่า เกิดจากชาวบ้านนากวาง ร่วมแรงร่วมใจกันตัดไม้ไผ่มาสาน ใช้เวลา 5 วันในการสร้าง จึงถูกเรียกว่า “สะพานประสานใจ” และมองออกไปไม่ไกล จะเห็นภูช้างน้อย ภูเขาที่มีรูปร่างคล้ายลูกช้าง แหล่งอาหาร แหล่งรายได้ของชุมชน มีความอุดมสมบูรณ์ของป่าไม้ มีทั้งกุ้ง หอย ปู ปลา ผักกูด ผักหนาม เห็ดระโงก ฯลฯ ซึ่งนักท่องเที่ยวที่ชอบการผจญภัยสามารถเข้าไปชมความงามของธรรมชาติบนภูช้างน้อยได้ด้วย
 
อีกหนึ่งเสน่ห์ชวนสัมผัสคือ สินค้าในชุมชนที่ชาวบ้านขนมาจำหน่าย ไม่ว่าจะเป็น ข้าวจี่ ลูกไข่เต่า ผักปลอดสารพิษ สำหรับนักท่องเที่ยวที่มาเป็นคณะ สามารถสั่งอาหารพื้นถิ่นไว้รับประทานได้ เช่น ส่าไก่ หรือไก่หลาม แกงไก่ในกระบอกไม้ไผ่ที่ให้รสชาติกลิ่นหอมเฉพาะตัว แกงเห็ดระโงก หน่อไม้ต้มจิ้มน้ำพริกกะปิ อาหาร บ้านๆ ที่รับประทานแล้วต้องติดใจ

ด้วยเสน่ห์เกินตัว ทำให้ชุมชนเล็กๆ แห่งนี้ ได้รับเลือกเป็นชุมชนท่องเที่ยว OTOP นวัตวิถี ที่นับว่าเป็นแอ่งเล็กที่น่าเช็คอิน ตามสโลแกนจริงๆ ก่อให้เกิดการสร้างงาน สร้างรายได้ กระจายสู่ชุมชน ที่สำคัญคือความภาคภูมิใจและสำนักรักในบ้านเกิดของคนในชุมชน ใครที่สนใจ แวะมาเติมพลังด้วยธรรมชาติ ที่บ้านนากวาง ตำบลบ้านฝาย อำเภอน้ำปาด จังหวัดอุตรดิตถ์กันนะคะ

ยุวรรณดา / สวท.อุตรดิตถ์